
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (V. 29.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. május 23.

Horinka László s.k.

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntés végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	69/2025
	2025.05.12
	Pályázat benyújtása a KAP-RD57-043-2-25 Helyi fejlesztések támogatása című felhívásra - Játszótérfejlesztési program Sülysápon
	2025. május 20.
	Végrehajtva


II. Tájékoztató az előző ülés óta történt fontosabb eseményekről
Április 30-án projektindító sajtótájékoztatót tartottunk, ahol a két TOP Pluszos pályázatunk legfontosabb tudnivalóit foglaltam össze. Az egyik pályázatot a „Helyi egészségügyi és szociális infrastruktúra fejlesztése” címen írták ki, melynek keretében a Dr. Gáspár István Humánszolgáltató Központ működési körülményeit szeretnénk javítani azzal, hogy a Polgármesteri Hivatalban alakítunk ki helyet a Családsegítő és Gyermekjóléti Szolgálat, valamint a házi segítségnyújtás elhelyezésére. A másik pályázat „Élhető települések” címmel, illetve céllal lett kiírva, amelyből a településközpont fejlesztését fogjuk megvalósítani. 
Május 1-jén megrendezésre került a Városi Majális a szőlősnyaralói Kastélykertben; a rendezvényre több százan látogattak el.
Május 6-án Azbej Tristan államtitkár úrral találkoztam Dányban, ahol meghívtam Sülysápra, hogy beszéljen nekünk a Hungary Helps programról és arról, hogy miként tudunk segíteni az üldöztetést szenvedő keresztényeken. A fórum június 3-án, a tápiósülyi római katolikus plébánia közösségi termében kerül megtartásra 18 órai kezdettel.

Benkó István, Sülysáp korábbi tanácselnöke (1981-1990.), majd későbbi polgármestere (1994-2006.) életének 85. évében, 2025. május 10-én elhunyt. Búcsúztatására május 23-án került sor a sülyi temetőben. Az önkormányzat nevében koszorúval emlékeztünk a volt polgármesterre.

Május 12-én elkezdődtek az egyeztetések a tervezői csapattal, ugyanis végre zöld utat kapott a szőlősnyaralói településrészre megálmodott új óvoda építése, melyre 800 millió Ft támogatást ítélt meg az Irányító Hatóság. Egy ötcsoportos óvoda felépítése a terv, amely a legoptimálisabb forgatókönyv szerint 2027 őszéig készülhet el.
Május 12-én sor került az idei közmeghallgatásunkra a Wass Albert Művelődési Központ és Könyvtár nagytermében. Mivel a kollégáimmal igyekszünk a hétköznapokban is minden kérdést megválaszolni és minden problémát megoldani, az esemény viszonylag alacsony részvétel mellett zajlott, azonban közvetítettük a közösségi médiában is.
A HAJT-A Csapat Egyesület „Helyi fejlesztések támogatása” címmel pályázati felhívást tett közzé, amelyre május 20-án az önkormányzat, valamint az önkormányzattal együttműködésben két civil szervezet, az Összefogás Sülysápért Egyesület és a Sülysápi Sport Egyesület három LEADER pályázatot nyújtott be a város különböző pontjain megvalósítandó infrastruktúra-fejlesztések érdekében:
· a játszótereinket további eszközökkel tervezzük bővíteni, a Kastélykertben pedig egy új kültéri fitneszparkot szeretnénk létrehozni,
· a Kapás-udvarban a környezetbe illeszkedő színpadfedést szeretnénk építeni, bővítve ezzel a hely kulturális lehetőségeit,
· a Balassi Bálint utcai műfüves sportpálya melletti ún. bakterházat szeretnénk felújítani és sportöltözővé alakítani.

